P. Hrušovský, podpredseda NR SR: (2002-03-19):
Pani poslankyňa Rusnáková. E. Rusnáková, poslankyňa: Vážený pán podpredseda, vážené kolegyne, vážení kolegovia. Dovoľte mi predložiť tri pozmeňujúce návrhy, ktoré sa týkajú tlače 1306. Zákon o verejnej službe navrhujem v § 7 zmeniť nasledovne: Doterajší § 7 sa označuje ako odsek 1 a dopĺňa sa odsekom 2, ktorý znie: „Obmedzenie nemožnosti zaradenia do vzájomnej priamej podriadenosti alebo nadriadenosti podľa odseku 1 sa nevzťahuje na pedagogických zamestnancov škôl, ktoré nemajú všetky ročníky podľa osobitného predpisu.“ Poznámka pod čiarou. § 63 zákona č. 29/1984 Zb. o sústave základných a stredných škôl (školský zákon) v znení neskorších predpisov. Zdôvodnenie je nasledovné. Vzhľadom na to, že v § 7 hovoríme o priamej podriadenosti alebo nadriadenosti v malotriednych školách môže nastať situácia, najmä v malých obciach, kde vyučujú dvaja učitelia, že jeden z nich bude musieť opustiť školu, pretože bude v priamej podriadenosti voči svojmu nadriadenému a problém, ktorý vyvoláva tento stav, je to, že v týchto malých obciach obvykle učia v malotriedkach aj manželia. Vzhľadom na to, že je niekedy problém do týchto malotriednych škôl v malých obciach získať nových učiteľov, tento stav je pomerne ťažko riešiteľný, pretože muselo byť dôjsť ku kolobehu medzi učiteľmi malotriedok, kde tí pre rodinný vzťah by sa učitelia vlastne museli vystriedať v jednotlivých malotriedkach, ktoré môžu byť od seba skutočne aj veľmi vzdialené, vyvoláva to v malých obciach prakticky neriešiteľný problém. Toto ustanovenie, ktoré je momentálne v zákone, je nereálne dodržať, a preto si dovoľujem kolegom navrhnúť takéto riešenie. Druhý návrh sa týka § 9 odsek 1, kde v prvej vete navrhujem vypustiť slová „konať v súlade s verejným záujmom a“. Tu by som poprosila ctených kolegov, aby si upravili text, pretože pri prepise došlo k technickej chybe a slovo „konať“ a na závere návrhu spojka „a“ vypadli. Tento návrh odôvodňujem nasledovne. Každý zamestnanec pri vykonávaní verejnej služby je podľa § 5 povinný konať v súlade s ústavnými zákonmi, zákonmi a ostatnými všeobecnými právnymi nariadeniami. Jedine podľa týchto zákonov a právnych noriem sa zamestnanec pri vykonaní verejnej služby má správať a konať. Ak by mal konať v súlade s verejným záujmom, bolo by potrebné v zákone definovať, čo je to verejný záujem a v tomto prípade vlastne tieto slová považujem za nadbytočné, pretože samotný odsek 1 následne hovorí o tom, že zamestnanec verejnej služby koná v súlade so sľubom podľa § 5 odsek 1, ktorý hovorí presne to, čo teraz predkladám ja. Teda, že zamestnanec koná len v súlade s ústavnými zákonmi, zákonmi a ostatnými všeobecnými právnymi nariadeniami. Tretí návrh sa týka § 10 odsek 1, kde sa na konci prvej vety nahrádza bodka čiarkou a pripájajú sa tieto slová „ktoré vykonávajú podnikateľskú činnosť“. Ide o to, že vedúci zamestnanec, ktorý vykonáva funkciu štatutárneho zástupcu, zamestnávateľa uvedeného v § 1 odsek 1, ďalší vedúci zamestnanci, u ktorých to určí pracovný poriadok, nesmú podnikať alebo vykonávať inú zárobkovú činnosť a byť členmi riadiacich kontrolných alebo dozorných orgánov právnických osôb. V prípade, že by sme v závere nedoplnili tieto slová, stalo by sa to, že napríklad riaditelia škôl by nemohli byť členmi riadiacich, kontrolných alebo dozorných orgánov právnických osôb, to znamená aj občianskych združení nadácií, s ktorými veľmi úzko spolupracujú a dokonca by nemohli byť ani členmi vlastnej profesijnej organizácie, ktorá ich združuje, napríklad Asociácie riaditeľov škôl. Obmedzenie akejkoľvek činnosti okrem vymenovaných k štatutárnemu orgánu, to znamená najmä riaditeľovi, aj keď pôsobí v neziskovej organizácii alebo v občianskom združení bez príjmu, sa mi zdá veľmi nelogické. Taktiež v uvedenom paragrafe je zákaz členstva v riadiacich, kontrolných alebo dozorných orgánoch pre štatutárneho zástupcu, u ktorého to určuje pracovný poriadok. Toto ustanovenie môže spôsobovať problémy nielen v rezorte školstva, ale aj v ostatných rezortoch, napríklad kultúrnych, kde sú vedúci zamestnanci vymenúvaní za členov riadiacich, kontrolných alebo dozorných orgánov vládou Slovenskej republiky, parlamentom alebo vyslaný zamestnávateľom. Na záver by som už len chcela pripomenúť a dať do pozornosti napriek tomu, že nebudem navrhovať uznesenie. Toto uznesenie prijme výbor pre vzdelanie, vedu, mládeže a šport, že môže nastať situácia napríklad v základných umeleckých školách, kde si príslušný zamestnanec nebude vedieť získať daný stupeň vzdelania vo verejnej službe najmä v oblasti pedagogických zamestnancov, ktorí vykonávajú činnosť najmä v základných umeleckých školách, napríklad tanečný odbor. Už dva roky tento odbor nie je otvorený, je ťažké povedať pre budúcnosť, ako sa vysoké školy v tomto smere budú správať, ale ak do roku 2005 by nastala situácia, že v niektorých študijných smeroch vysoké školy neotvoria smery, pre ktorých je potrebné doplniť si vzdelanie. Ministerstvo školstva by túto situáciu malo analyzovať a v spolupráci s vysokými školami prijať potrebné opatrenia a súčinnosť. Ďakujem.